b'\n_START_ARTICLE_\nSvinec, Avstrija\n_START_SECTION_\nGeografija\n_START_PARAGRAPH_\nPodro\xc4\x8dje ob\xc4\x8dine Svinec se nahaja v srednjem delu doline re\xc4\x8dice  Kr\xc4\x8dica ob vzno\xc5\xbeju Svin\xc5\xa1ke planine. Obmo\xc4\x8dje je del regije Nori\xc5\xa1kih alp.\n_START_SECTION_\nZgodovina\n_START_PARAGRAPH_\nObmo\xc4\x8dje dana\xc5\xa1nje ob\xc4\x8dine je bilo poseljeno \xc5\xbee v rimskem \xc4\x8dasu, o \xc4\x8demer pri\xc4\x8dajo najdbe. V fasado gradu Svinec je tako vzidan rimski nagrobnik iz 2. stoletja.  Najdba rimskega mejnega kamna dokazuje, da je s Getemberga skozi dolino Kr\xc4\x8dice in s tem skozi sedanjo ob\xc4\x8dino Svinec potekala stranska cesta za prevoz za Rimski imperij pomembnega "Nori\xc5\xa1kega \xc5\xbeeleza" ("Ferrum Noricum")._NEWLINE_V 11. stoletju je bil zgrajen grad Gornji Svinec (Hocheberstein) in pod gradom je nastala vas Svinec.  Prvi\xc4\x8d  je v listini omenjen dana\xc5\xa1nji grad Svinec v 12. stoletju kot spodnji grad. Njegovi lastniki so bili ministeriali Gori\xc5\xa1kih grofov, in se prvi\xc4\x8d omenjajo leta 1152. Gospodje iz Svinca so izumrli leta 1457.  Njihov dedi\xc4\x8d je bil Moritz Welzer, ki je tako ustanovil politi\xc4\x8dno pomembno koro\xc5\xa1ko vejo dru\xc5\xbeine Welzer. Ti so emigrirali v Nem\xc4\x8dijo po koncu reformacije, tako da so leta 1630 grad in gospostvo pre\xc5\xa1li v last grofov  Christalnigg._NEWLINE_Od poznega srednjega veka naprej je bil trg, ki je kot trg znan \xc5\xbee  leta 1474, pomemben po fu\xc5\xbeinah, kjer so grofje  Christalnigg  v 17. stoletju topili \xc5\xbeelezovo rudo iz Getemberga in L\xc3\xb6llinga. Pridobivanje \xc5\xbeeleza je bilo konec v 19. stoletju, rudarjenje \xc5\xbeelezove rude v Getembergu pa \xc5\xa1ele leta 1978.'